Ի տարբերություն Կարեն Քոչարյանի, դերասանուհի Լալա Մնացականյանը մեզ ասաց, որ իրենք բարձրացել են Ամիրյանի մոտ այն նպատակով, որ գրի իր հրաժարականը, բայց երբ մտել են աշխատասենյակ, նա ասել է, որ արդեն պատրաստում է հրաժարականը․ «Այսինքն՝ նա արդեն իր որոշումը մինչեւ մեր բարձրանալն ընդունել էր, եւ դա խոսում է նրա կարգին մարդ լինելու մասին։ Ես Արմեն Ամիրյանին վաղուց գիտեմ եւ այն կարծիքին եմ, որ եթե թույլ տային Ամիրյանին աշխատել, նա լավ կաշխատեր, որովհետեւ ինքը ե՛ւ գիտակ է, ե՛ւ կիրթ։ Ես շատ եմ ափսոսում, որ այդ մամլիչ մեքենայի տակ ինքն էլ ընկավ»։ Ո՞վ պետք է թույլ տար՝ իշխանական համակա՞րգը։ Մնացականյանն ասաց․ «Իհարկե, Սերժն էր ամեն ինչ որոշում՝ ով որտեղ նստի, ինձ թվում է՝ աշխատասենյակի կահույքն էլ փոխելուց ինքն էր ասում, թե ինչ գույն ընտրեն։ Նա ամեն տեղ իր վերահսկողությունն ուներ։ Ես գիտեմ, որ Արմեն Ամիրյանը եկել էր լավ գործեր անելու, ինքը, ի վերջո, մշակույթի մարդ է, պարզապես Արմեն Ամիրյանը հավատաց նրան եւ չհաշվարկեց, որ այդպիսի մարդկանց հետ գործ անել չի կարելի»։